Breiviks besøksvenn: – Alle trenger noen å snakke med
Besøksvennen utvekslet blikk med Breivik før han tok plass i vitneboksen. Han startet med å forklare hvordan han fikk jobben som besøkskontakt. – Det var ikke en jobb jeg søkte, akkurat. Det kom som en overraskelse. Jeg ble innkalt til et møte med ledelsen i fengselet, om hva det kunne innebære, fortalte Klovning. 48-åringen fortalte i retten at han er utdannet teolog, og ordinert prest i Den norske kirke. Han har tidligere vært feltprest i marinen, og jobbet som prest i Stavanger. Han fortalte også at han jobber som pianolærer og at han sitter i styret ved Grenland familiekontor. – Det siste året har jeg også blitt med i mentorordningen for avradikalisering i kriminalomsorgen, sier han. Bakgrunn: Dette er ankesaken om Breiviks soningsforhold.Han forklarte seg om hvorfor han valgte å takke ja til oppdraget om å snakke med Breivik jevnlig. – I dag fikk jeg en SMS av noen som sa «Alle trenger jo noen å snakke med». Så enkelt kan det sies. Behring Breivik trenger noen å snakke med. Cato prest på Ila, en mann jeg har stor respekt for, har sagt: «Glem ikke fødselsgaven alle har fått, glem ikke menneskeverdet». Det synes jeg er fint sagt, begynte Klovning. Han innrømmet at det også er en interessant oppgave, som er utfordrende på mange plan. – Jobben min er å prøve å gjøre dagen litt bedre for kongerikets kanskje mest foraktede person. Når jeg sier dette hører jeg at det høres svulstig ut. Jeg har også en egeninteresse i dette, og det er at dette er faglig utfordrende på en rekke felt. Les også: Dette er Breiviks ukjente besøksvenn13. februar 2014 møtte han Breivik for første gang. Da hadde han vært på et kurs på Sundvollen uken før, der de overlevende samlet seg etter 22. juli. Han tok med seg en kulepenn derfra, som han stort sett har brukt på møtene deres siden, som en påminnelse over hva som ligger bak. – Jeg gikk inn i besøksrommet. Jeg husker jeg var nervøs, og hadde høy puls. Jeg fikk et betryggende klapp på skulderen av en betjent. Jeg husker at vi kom veldig greit i gang, sier han om det første møtet med massemorderen. Klovning forteller, som mange andre, at Breivik var veltalende og høflig. Han besøker vanligvis Breivik på tirsdager, og forteller at han besøkte Breivik på 17. mai i fjor. – Jeg mente det var en god dag til å snakke om verdier, hvem vi er og hva vi vil, sier Klovning. Fengselsdirektøren: – Breivik hadde eksamensnerverHan sier at samtaleemnene spenner fra politikk, nyheter, psykiatri til Utøya. – Det samler seg ting i bakhodet i uken. Ting å snakke om. Både om gamle temaer og nye temaer. Breivik har ikke google, så det er mye å lese om., sier Klovning på spørsmål om han forbereder seg til samtalene. Han forteller at han har lest om både baseteori, radikaliseringsprosesser og Vidkun Quisling som forberedelser til samtalene med Breivik. Den foregår fortsatt med en glassvegg mellom dem. Klovning sier det er rart å møte et menneske 90 ganger uten å ta vedkommende i hånden. – Jeg var skeptisk. Det var nytt for meg, og slikt man bare ser på film. Jeg tenkte det ville være ugjennomtrengelig, og som et hinder. For meg er det noe som gir en trygghet og en frihet. Det gjør at jeg kan fokusere på innholdet i det vi snakker om. Nå etter tre år tenker jeg ikke på den veggen. Den er blitt usynlig for meg, sier han. Kommentar fra retten: Helt etter planen, dessverreSiden februar 2014, har familiefaren fra Skien møtt Breivik til samtaler på mellom én og halvannen time. Først hver fjortende dag, så hver uke fra april 2016 og frem til i dag. Bortsett fra ansatte i Kriminalomsorgen og Breiviks egne advokater, er Klovning den som har hatt mest kontakt med massedrapsmannen de siste årene. – Det er ikke siktemålet at du får mange spørsmål om hva Breivik har sagt til deg, men vi er litt opptatt av at du fortsatt skal være besøksvenn, og at det kan være en grunn til å være varsom, sa lagdommer Øystein Hermansen før Klovning startet. – Det setter jeg pris på. Takk, svarte Klovning. Breiviks advokat Øystein Storrvik ville vite om besøksvennen forteller om hva de snakker om til betjenter i fengselet. – Jeg føler meg veldig fristilt og stolt på. Jeg opplever ikke noe press om å referere fra samtalen, svarer han.Breivik selv har ikke lagt skjul på at han liker å snakke med Klovning, og påpekte under den forrige rettssaken i april at han hadde høy sikkerhetsklarering fra Forsvaret. – Han er ekstremt oppegående og jeg setter pris på ham som person, men på den annen side begrenser relasjonen vår seg. Han er betalt for å snakke med meg, og det er ikke sånn at jeg kommer til å bli bedt hjem til ham i juleselskap. Jeg vet at han rapporterer det vi snakker om videre, sa Breivik om Klovning i retten i går. Besøksvennen er stevnet som vitne av Regjeringsadvokaten, og det er første gang han forklarer seg om forholdet til Breivik. – Det er ikke noe problem at han kommer hit og vitner, så lenge han forklarer seg sant, og det tror jeg han gjør. Det er sikkert en del negativt han kan si om meg. Med tanke på at jeg ikke har noen fortrolige, hender det sikkert at jeg sier ting til profesjonelle som jeg ikke burde sagt, sa Breivik i retten torsdag.
Tormod Klovning (48) følte han fikk stor frihet da han skulle være Anders Behring Breiviks besøksvenn.